KFC-saak: Verhoor begin dánStephan Nel, Dicky Junior Van Rooyen, Marius Harding, Ockert Muller en Joshua Schultz in die Pretoria-Noord-landdroshof (18 Augustus 2017) Die datum van die verhoor van die vyf mans wat daarvan beskuldig word dat hulle die egpaar Jacob en Dudu Sono in Augustus by die KFC-deurrybaan in Montana in noorde van Pretoria aangerand het, is Maandag in die Pretoria-Noord-landdroshof vasgestel. Landdros Motlhoki Rapulana het die saak tot 21 Februarie 2018 uitgestel en dit na die streekshof oorgeplaas. Die hof het ook gehoor dat Marius Harding (23), die enigste van die beskuldigdes wat nog nie op borgtog vrygelaat is nie, in die tussentyd om borgtog gaan aansoek doen. Harding het ná sy inhegtenisneming sy borgtogaansoek laat vaar. Ockert Muller (20) is kort ná die voorval, op 3 Augustus, borgtog toegestaan. Drie van die beskuldigdes wat aanvanklik op 30 Augustus deur Rapulana borgtog geweier is, het teen haar beslissing geappelleer. Die Pretoria-hooggeregshof het die appèlaansoek aangehoor en op 17 Oktober borgtog van R5 000 elk aan Stephen Nel (39), Joshua Schultz (21) en Dicky Junior van Rooyen (21) toegestaan. Die vyf mans staan tereg op aanklagte van poging tot moord, aanranding met die doel om ernstig te beseer en die rig van ŉ vuurwapen. Rapulana het Maandag die vier mans se borgtog op dieselfde voorwaardes verleng. Lees alle vorige berigte oor die KFC-voorval op Maroela Media.